முட்டுதல் முற்படுவினையும், மோதுதல் பிற்படுவினையுமாம். ‘முட்டித் தள்ளுதல்’ என்பது இவ்வினைச் சொற்பொருளை விளக்கும். முட்டுப்பாடாம் வறுமை ‘முட்டுப்பாடு’ எனப்படுவதும் அறிக. ‘முட்டுக்கால் முழங்கால்’ ‘முட்டுக்கை முழங்கை’ என்பவற்றைக் காண்க.  மிச்சம் – மீதம் அல்லது எச்சம்  சொச்சம் – மீதத்தைப் பயன்படுத்திய பின்னரும் எஞ்சும் எச்சம்.  வீட்டார் உண்டு முடித்தபின் எஞ்சி இருக்கும் உணவு மிச்சமாகும். அம்மிச்ச உணவை எவருக்கோ படைத்துவிட, அவர்க்குப் பின்னே ஒருவர் வந்து கேட்டால் பின்னரும் உணவுக் கலங்களைத் தட்டித் தடவித் தருவது சொச்சமாம். தவசம், பணம் இவற்றிலும் ‘மிச்சம் சொச்சம்’ என்னும் பேச்சு வரும். மருந்து – மருத்துவம் பார்த்தல்